EL Επίσηµη Εφηµερίδα της Ευρωπαϊκής Ένωσης CE 78/492

(2004/C 78 E/0513)

ΓΡΑΠΤΗ ΕΡΩΤΗΣΗ Ε-3218/03

υποβολή: John Bowis (PPE-DE) προς την Επιτροπή

(31 Οκτωβρίου 2003)

Θέμα: Σπάνιες ασθένειες: το σύνδρομο του Evans

Γνωρίζει η Επιτροπή σχετικά με τα προβλήματα που αντιμετωπίζουν τα μικρά παιδιά που υποφέρουν από το σύνδρομο του Evans και σχετικά με τα ανησυχητικά κωλύματα που δυσχεραίνουν την έστω και πενιχρή χρηματοδότηση των σχεδίων ιατρικής έρευνας για τις σπάνιες γενετικές ασθένειες (όπως είναι το σύνδρομο του Evans) στην Ευρώπη;

Προτίθεται μήπως η Επιτροπή να παράσχει οικονομική υποστήριξη στα ερευνητικά σχέδια σχετικά με το σύνδρομο του Evans (στα οποία περιλαμβάνονται και τα σχέδια των οποίων χορηγός είναι η Γαλλική Ένωση για το σύνδρομο του Evans «Association Française du Syndrome d'Evans (AFSE)» στη Γαλλία, και η οργάνωση των ατόμων που αναζητούν θεραπεία για το σύνδρομο του Evans «People in Search of a Cure for Evans Syndrome» στο Ηνωμένο Βασίλειο);

Δεδομένου ότι η φαρμακευτική πολιτική της ΕΕ και ιδιαίτερα ο Κανονισμός για τα ορφανά φάρμακα επιβάλουν εκ προοιμίου μία σε βάθος γνώση των φυσιοπαθολογικών πτυχών των ασθενειών (που, επί του παρόντος, στην περίπτωση του συνδρόμου του Evans δεν υπάρχει) και ότι η κοινοτική δράση στον τομέα των σπάνιων ασθενειών δεν συνδέεται με κριτήρια όπως το ποσοστό θνησιμότητας ή η επίπτωση της ασθένειας στα βρέφη (επειδή είναι στην πράξη εξαιρετικά επιλεκτική μια και εξαιρεί τις ασθένειες επί των οποίων δεν έχουν πραγματοποιηθεί προηγούμενες μελέτες), δύναται η Επιτροπή να προβλέψει την ίδρυση ενός παγκοσμίου ταμείου για σπάνεις ασθένειες στο πρότυπο των ταμείων που υπάρχουν σε άλλους τομείς το οποίο θα συμβάλει στη διασφάλιση των δικαιωμάτων των πλέον αδυνάτων;

Απάντηση του κ. Busquin εξ ονόματος της Επιτροπής

(10 Δεκεμβρίου 2003)

Η έρευνα στον τομέα των σπάνιων ασθενειών καλύπτεται από το πρόγραμμα θεματικής προτεραιότητας 1 «Βιοεπιστήμες, γονιδιωματική και βιοτεχνολογία στην υπηρεσία της υγείας» του 6ου προγράμματος πλαισίου. Στο πλαίσιο των προγραμμάτων εργασίας της προτεραιότητας αυτής δημοσιεύονται τακτικά προσκλήσεις για έργα στα οποία συμμετέχουν τουλάχιστον τρεις ανεξάρτητες νομικές οντότητες που είναι εγκατεστημένες σε τρία διαφορετικά κράτη μέλη ή συνδεόμενα κράτη.

Αν και το εν λόγω πρόγραμμα προτεραιότητας εστιάζεται στη γονιδιωματική και στη βιοτεχνολογική έρευνα, και παρόλο που το σύνδρομο Evans δεν φαίνεται να οφείλεται σε γενετικούς παράγοντες, έρευνες που διεξάγονται στο πλαίσιο της προτεραιότητας αυτής μπορεί να είναι επωφελείς για την αντιμετώπιση της συγκεκριμένης ασθένειας.

Εντός του 2003 έχουν δημοσιευθεί ήδη δύο προσκλήσεις.

Αν και στα προγράμματα εργασίας των δύο αυτών προσκλήσεων δεν αναφέρεται ειδικά το σύνδρομο Evans, ερευνητές που ενδιαφέρονται για το σύνδρομο αυτό μπορεί να επωφελήθηκαν από τη δυνατότητα συμμετοχής σε κοινοπραξίες που υπέβαλαν προτάσεις για θέματα σχετικά με το ερευνητικό πεδίο στο οποίο δραστηριοποιούνται, όπως:

— ο συντονισμός των ερευνών για σπάνιες ασθένειες στην Ευρώπη, με τη συμμετοχή διαφόρων ενδιαφερομένων φορέων από τον τομέα της έρευνας, τις μικρομεσαίες επιχειρήσεις (MME) και τις ενώσεις ασθενών·

— τα φάρμακα για παιδιά·

— ειδική υποστηρικτική δράση για την εξέταση των δυνατοτήτων και προοπτικών ανάπτυξης κυτταρικής θεραπευτικής αγωγής για αυτοάνοσα νοσήματα.

Άλλες προσκλήσεις υποβολής προτάσεων θα δημοσιευθούν το 2004 και το 2005. Για την επιλογή των θεμάτων που θα καλύψουν οι προσκλήσεις αυτές θα ζητηθεί η γνώμη της επιστημονικής κοινότητας, της επιστημονικής συμβουλευτικής επιτροπής και της επιτροπής προγράμματος του προγράμματος προτεραιότητας 1. Μόλις δημοσιευθούν οι προσκλήσεις, οι ερευνητές που ενδιαφέρονται για το σύνδρομο Evans θα μπορούν να εξετάσουν το ενδεχόμενο συμμετοχής τους σε έργα που σχετίζονται με το πεδίο στο οποίο δραστηριοποιούνται.

Ιδιαίτερη σημασία στις σπάνιες ασθένειες δίνει και το νέο πρόγραμμα κοινοτικής δράσης στον τομέα της δημόσιας υγείας (2003 — 2008). Όπως αναφέρεται στο παράρτημα 2.3 του νέου προγράμματος, στις σχετικές με τις σπάνιες ασθένειες δραστηριότητες συμπεριλαμβάνεται η ανάπτυξη στρατηγικών και μηχανισμών ανταλλαγής πληροφοριών και πρόληψης. Σύμφωνα με τα προγράμματα εργασίας για το 2003 και 2004, οι δύο κύριοι άξονες δράσης είναι η ανταλλαγή πληροφοριών δημιουργώντας ένα ευρωπαϊκό δίκτυο πληροφοριών για τις σπάνιες ασθένειες καθώς και η ανάπτυξη στρατηγικών και μηχανισμών για την ανταλλαγή πληροφοριών και το συντονισμό σε κοινοτικό επίπεδο προκειμένου να ενθαρρύνεται η συνέχιση του έργου και η διακρατική συνεργασία. Στο πλαίσιο αυτό, είναι δυνατό να υποστηριχθούν και έργα που μπορεί να ενδιαφέρουν και την κοινότητα του συνδρόμου του Evans.

Η Επιτροπή δεν προβλέπει την ίδρυση παγκόσμιου ταμείου για τις σπάνιες ασθένειες.